A Bizottság tagállamokhoz címzett közleménye

A nagyberuházási projektekhez nyújtott regionális támogatás multiszektorális keretrendszeréről

A szintetikusszál-ipar támogatásának kódexéről

A gépjárműipar részére nyújtott állami támogatás keretrendszeréről

(2001/C 368/03)

(EGT vonatkozású szöveg)

A nagyberuházási projektekre nyújtott jelenlegi regionális támogatás multiszektorális keretrendszerét 1997-ben fogadták el, és 1998. szeptember 1-jén lépett hatályba egy kezdeti hároméves próbaidőszakra. A próbaidőszak vége előtt a Bizottságnak alaposan felül kell vizsgálnia a keretrendszer hasznosságát és alkalmazási körét; mérlegelnie kell többek között a keretrendszer megújítását, felülvizsgálatát vagy megszüntetését. 2001 júliusában az érvényességét meghosszabbították 2001. december 31-ig, hogy a Bizottság be tudja fejezni a felülvizsgálatot.

A szintetikusszál-ipar támogatásának kódexe 1996. április 1-jén lépett hatályba, hároméves érvényességi időszakkal. Érvényességét meghosszabbították 2001. december 31-ig, hogy a Bizottság a multiszektorális keretrendszer felülvizsgálatának összefüggésében fel tudja mérni, hogy a szintetikusszál-ipar ágazati keretrendszere megfelelő-e még.

1989-ben a Bizottság bevezetett egy közösségi keretrendszert a gépjárműipar részére nyújtott állami támogatásra vonatkozóan. Érvényességét meghosszabbították 2001. december 31-ig, hogy a Bizottság a multiszektorális keretrendszer felülvizsgálatának összefüggésében fel tudja mérni, hogy a gépjárműipar részére nyújtott állami támogatás ágazati keretrendszere megfelelő-e még.

A bizottsági szolgálatok első többoldalú ülését a tagállamok szakértőivel 2001. július 13-án tartották, hogy megvitassák a több ágazatra kiterjedő keretrendszer hasznosságának és alkalmazási körének előzetes felülvizsgálatát, továbbá hogy feltárják a lehetőségeket a jövőre nézve. További többoldalú ülést tartanak 2001. november 13-án, hogy megvitassák egy új, multiszektorális keretrendszer tervezetét.

Eközben szükségessé válik a jelenlegi nagyberuházási projektekre nyújtott regionális támogatás multiszektorális keretrendszere, a szintetikusszál-ipar támogatásának kódexe és a gépjárműipar részére nyújtott állami támogatás közösségi keretrendszere érvényességének meghosszabbítása 2002. december 31-ig, hogy lehetővé váljon a tagállamokkal folytatott megfelelő konzultációs eljárás, a szigorú támogatási fegyelem fenntartásával.

Az Önök kormányát értesítették arról egy 2001. október 12-i keltezésű levélben, hogy a Bizottság meg kívánja hosszabbítani a nagyberuházási projektekre nyújtott regionális támogatás multiszektorális keretrendszere, a szintetikusszál-ipar támogatásának kódexe és a gépjárműipar részére nyújtott állami támogatás közösségi keretrendszere érvényességét 2002. december 31-ig, hogy lehetővé váljon a konzultáció a tagállamokkal a jövőbeni, multiszektorális keretrendszerről. Ha az új, multiszektorális keretrendszer 2001. december 31. előtt hatályba lép, hatálybalépésének napjától a három meghosszabbított keretrendszer helyébe lép.

2001. november 13-i ülésén a Bizottság ennek megfelelően úgy határozott, hogy meghosszabbítja a nagyberuházási projektekre nyújtott regionális támogatás multiszektorális keretrendszere, a szintetikusszál-ipar támogatásának kódexe és a gépjárműipar részére nyújtott állami támogatás közösségi keretrendszere érvényességét 2002. december 31-ig.

Ugyanezen ülésén a Bizottság úgy határozott, hogy javasolja az EK-Szerződés 88. cikkének (1) bekezdése szerinti megfelelő intézkedés formájában, hogy a tagállamok feleljenek meg a nagyberuházási projektekre nyújtott regionális támogatás multiszektorális keretrendszere, a szintetikusszál-ipar támogatásának kódexe és a gépjárműipar részére nyújtott állami támogatás közösségi keretrendszere azon szabályainak, amelyek e meghosszabbítás eredményeként jöttek létre, különösen az ott meghatározott bejelentési követelményeknek.

Az Önök kormányát felkérik, hogy 2001. november 26-ig tájékoztassa a Bizottságot, hogy egyetért-e a fenti javaslatokkal. Ha az Önök kormánya nem jelzi beleegyezését ezen időszakon belül, a Bizottságnak meg kell indítania az EK-Szerződés 88. cikkének (2) bekezdésében előírt eljárást minden olyan jóváhagyott támogatási program tekintetében, amely alkalmazható azon ágazatokra, amelyekre a nagyberuházási projektekre nyújtott regionális támogatás multiszektorális keretrendszere, a szintetikusszál-ipar támogatásának kódexe és a gépjárműipar részére nyújtott állami támogatás közösségi keretrendszere vonatkozik.

--------------------------------------------------